Náttúrulækningafélag Íslands ( NLFÍ ) í samvinnu við Arkitektafélag Íslands ( AÍ ) efnir til opinnar hugmyndasamkeppni um enduruppbyggingu Heilsustofnunar ( HNLFÍ ) og framtíðaruppbyggingu á landi NLFÍ í Hveragerði þar sem starfsemi Heilsustofnunar er rekin , samkvæmt keppnislýsingu þessari og gildandi samkeppnisreglum AÍ . Óskað er eftir tillögum að heildarskipulagi fyrir svæðið auk innra skipulags á byggingum Heilsustofnunar og heilsudvalarstaðar ásamt tillögum að áfangaskiptingu fyrir framtíðar uppbyggingu til lengri tíma . Gert er ráð fyrir að ráðist verði síðar í deiliskipulagsgerð á grundvelli niðurstöðu dómnefndar . Það er ósk NLFÍ að nýta landsvæðið á sem hagkvæmastan máta , en gert sé ráð fyrir stækkunarmöguleikum . Fyrirhugað er að fjölga rekstrareiningum á svæðinu og endurnýja það húsnæði sem fyrir er eftir því sem við á . Keppnissvæðið er um 16 ha , en stærð á núverandi fasteignum er um 12.000 m 2 . Tvö fyrirspurnartímabil eru í samkeppninni og lýkur því fyrra 27. janúar og því síðara 27. febrúar . Vakin er athygli á því að þessi samkeppni er rafræn . Skilafrestur tillagna er 8. apríl fyrir kl. 16.00 . Lykildagsetningar eru hér meðfylgjandi : 10. janúar – Samkeppni auglýst 22. janúar – Vettvangsheimsókn ( sjá frekari upplýsingar hér fyrir neðan ) 27. janúar – Skilafrestur fyrirspurna ( nr. 1 ) 6. febrúar – Svör við fyrirspurnum ( nr. 1 ) 27. febrúar – Skilafrestur fyrirspurna ( nr. 2 ) 9. mars – Svör við fyrirspurnum ( nr. 2 ) 8. apríl – Skilafrestur tillagna – fyrir kl. 16:00 Samkeppnin er almenn hugmyndasamkeppni samkvæmt skilgreiningu Arkitektafélags Íslands og opin öllum þeim sem uppfylla skilyrði keppnislýsingar sbr. gr. 3.1 . Útbjóðandi er fyrst og fremst að leita eftir grundvallarhugmyndum til lausnar á bæði heildarskipulagi svæðisins auk skipulags hverrar rekstrareiningar fyrir sig . Í dómnefnd sitja : Tilnefndir af útbjóðanda : Ingi Þór Jónsson , formaður dómnefndar . Markaðsstjóri Heilsustofnunar og stjórnarmaður NLFÍ Hrafnhildur Ólafsdóttir , arkitekt ARB , RIBA , JCA í London Guðmundur F. Baldursson , skipulagsfulltrúi Hveragerðisbæjar Vettvangsheimsókn : Boðið verður upp á vettvangsskoðun á vegum verkkaupa um keppnissvæðið 22. janúar 2020 . Farið verður gangandi um svæðið og núverandi byggingar skoðaðar . Vettvangsferð hefst stundvíslega kl. 13:00 og er áætlað að ljúki um kl. 15:00 . Hist er við aðalinngang Heilsustofnunar hjá sundlaug . Margrét Grímsdóttir , framkvæmdastjóri hjúkrunar , mun sjá um vettvangsskoðunina . Þátttakendum er boðið til hádegisverðar kl. 12:00 í matsal Heilsustofnunar ( valfrjálst ) . Tekið skal fram að vettvangsskoðun er ekki ætluð til fyrirspurna og er bent á fyrirspurnarfrest í því sambandi . Samkeppnin fer fram í samvinnu við Arkitektafélag Íslands .